Virallinen lehti nro C 341 , 29/11/1999 s. 0026



KIRJALLINEN KYSYMYS E-4021/98 esittäjä(t): Johanna Boogerd-Quaak (ELDR) komissiolle (8. tammikuuta 1999) Aihe: Euroopan komission jäseniä ja yhteisön instituutioiden virkamiehiä koskevat verottomat ostokset Euroopan komission jäsenillä ja yhteisön instituutioiden virkamiehillä on, vaikkakin eri oikeusperustein ja ehdoin, välillisten verojen suhteen tiettyjä eri- ja etuoikeuksia. 1. Voiko komissio antaa yleiskatsauksen sekä Euroopan komission jäsenten että yhteisön instituutioiden virkamiesten välillisten verojen suhteen saamista eri- ja etuoikeuksista? 2. Missä määrin komissio aikoo, esimerkiksi menettelysäännöin, muuttaa ministerineuvoston päätöstä lopettaa veroton kauppa Euroopan unionissa 1. heinäkuuta 1999 mennessä Euroopan komission jäseniä koskevien erivapauksien vuoksi, vaikka se perustuu kansainvälisiin sopimuksiin eikä yhteisön oikeuteen? 3. Eikö olisi parempi, jos asettautumista ja uudelleenasettautumista koskevat kulukorvaukset, joita yhteisön instituutioiden virkamiehet voivat saada kahtena ensimmäisenä palvelusvuotena vuoden ajan, korvattaisiin kiinteällä maksulla? 4. Euroopan yhdentyminen etenee, yhteisön virkamiesten etujen alkuperäinen lähtökohta, jäsenvaltioiden keskinäinen diplomaattinen vaihto ja armeijat menettävät merkitystään - kuinka välttämätöntä Euroopan unionissa on enää antaa diplomaattinen asema työntekijöille, joita lähetetään tehtäviin jäsenvaltiosta toiseen? Komission jäsenen Mario Montinkomission puolesta antama vastaus (30. maaliskuuta 1999) 1. Belgia myöntää muista jäsenvaltioista kotoisin oleville uusille virkamiehille, jotka tulevat ensimmäistä kertaa jonkin yhteisöjen toimielimen palvelukseen, vapautuksen alv:sta heidän hankkiessaan tiettyjä tavaroita henkilökohtaiseen käyttöönsä. Verovapaus on voimassa enintään 12 kuukauden ajan kahden vuoden kuluessa palvelukseentulosta. Arvoisalle parlamentin jäsenelle toimitetaan luettelo kyseisistä tavaroista sekä niiden hankkimista koskevat säännöt. Verovapaus myönnetään myös väliaikaisille toimihenkilöille ja muille sellaisille henkilöstösääntöjen alaisuuteen kuuluville toimihenkilöille, joiden työsopimus on voimassa vähintään 12 perättäisen kuukauden ajan. Myös Luxemburg ja Irlanti myöntävät vastaavia erioikeuksia virkamiehille ja muille toimihenkilöille, jotka tulevat ensi kerran yhteisöjen palvelukseen näihin jäsenvaltioihin. Komission jäsenet sen sijaan rinnastetaan Belgiassa diplomaatteihin. He saavat näin ollen samat edut kuin jäsenvaltioiden Belgiaan lähettämät diplomaatit. Etuihin kuuluu mm. mahdollisuus ostaa tiettyjä tavaroita henkilökohtaiseen käyttöön verottomasti. 2. Komissio katsoo, että diplomaatteihin rinnastettaville henkilöille yhteisön sisällä myönnettävillä etuuksilla ei ole mitään tekemistä yhteisön sisäisen verovapaan myynnin kanssa. 3. Asettautumiskorvausta ja muuttokulujen korvaamista koskevat edellytykset ja yksityiskohtaiset säännöt annetaan henkilöstösääntöjen liitteessä VII. 4. Komissio on pohtinut, ovatko arvoisan parlamentinjäsenen mainitsemat diplomaattiset erioikeudet yhteensopivia yhtenäismarkkinoiden edistymisen kanssa, ja kehottaa kysyjää tutustumaan tältä osin vastaukseen, jonka se on antanut Philippe De Coenen esittämään kirjalliseen kysymykseen E-3878/98(1). (1) EYVL C 325, 12.11.1999, s. 35.